Menseregtedag: SA’ners het mekaar leer aanvaarArgieffoto Ons kyk al weer terug na die meer as twintig jaar van demokrasie in Suid-Afrika. Tog is ons, ten spyte van al die verwagtinge, tans meer verdeeld as wat ons in 1994 verwag het. Hierdie Menseregtedag, 21 Maart, word op die president se versoek aan die bestryding van rassisme gewy. Vir die ATKV is rassisme onaanvaarbaar, en as organisasie strewe ons daarna om menswaardigheid en respek vir mekaar op alle terreine te vestig. Tydens ŉ onlangse parlementêre gesprek oor rassisme, het dit gou duidelik geword dat die gesprek eerder oor party-politieke agendas gaan as oor die erkenning en beskerming van en respek vir menseregte. Die president se aankondiging in die lig van die onthullinge rondom die Gupta-familie maak ook die oproep tot die bestryding van rassisme ‘n holklinkende simbaal. Maar daar is lig in hierdie skynbaar donker tonnel: Die meerderheid Suid-Afrikaners het mekaar leer aanvaar en gaan heel gemaklik met mekaar om. Dit is op hierdie sterk middelgrond wat die ATKV wil fokus. Uit ervaring weet ons dat daar meer as voldoende geleenthede binne die uitgebreide ruimtes van taal en kultuur bestaan om mekaar se hande te vat in waardigheid en gelykheid en met respek vir mekaar. Dit verstom ons by die ATKV soms hoeveel swart mense, wie tradisioneel as anti-Afrikaans afgemaak word, eintlik volledig tuis is in die taal. Die omgekeerde is ook waar: talle Afrikaanssprekende Suid-Afrikaners is ook redelik tuis in ‘n Afrikataal of twee. Dit is hier waar ‘n taal-en kultuurorganisasie soos ons mekaar as doodgewone mense vind en omarm. Ons kan nie net verwag dat ons taal gepraat en begryp moet word nie. Ons moet ook uitreik na ons landgenote en hulle tale. Binne die ruimtes van taal is daar natuurlik ook verskillende kulture. Om mekaar se kulture te verstaan, is iets anders as om mekaar se party-politieke filosofieë en opinies te verstaan. Ons as Suid-Afrikaners moet leer om mekaar se kulture te probeer verstaan. Dit is dan dat ons kulturele diplomasie begin bedryf en sterk fondasies begin lê vir wedersydse begrip, ubuntu, en doodgewone medemenslikheid. Deur begrip vir mekaar se kultuur kom ons ook uit by menseregte, die fundamentele regte van elke mens waarsonder volwaardige ontwikkeling net nie kan plaasvind nie. Ons hoef nie menseregte in mekaar se kele te probeer afdruk nie. By die ATKV is dit ons ervaring dat, deur ‘n bietjie meer tyd te spandeer om na ander te luister en begrip te toon, dit moontlik is om jou eie taal en kultuur met trots en opregtheid te kan koester.